《题九江徐使君眄柯亭》
宋代·李处权

庭植何夭矫，苍皮余雨溜。
本非寻常材，岁月方成就。
伟此萧散姿，眄睐揖孤秀。
慕陶筑斯亭，千载可同臭。
引杖步嘉荫，攜书席永昼。
舒啸一徜徉，清风满怀袖。
更想五老峰，杰卓立癯瘦。
何因借羽翮，接踵宾裾后。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。